Динә Азат ҡыҙы менән тәүге тапҡыр коридорҙа осраштыҡ. Бейек үксәле туфлийын тыҡылдатып атлап, сыңғырлатып көлөшөп, кем менәндер эргәмдән үттеләр. Ул саҡта, 1981 йылдан дәреслектәр һәм уҡыу ҡулланмалары редакцияһында эшләгән һөйкөмлө аҡ йөҙлө, шатлыҡ нурҙары сәселеп торған зәңгәрһыу күҙле был ҡатындың шағирә Динә Талхина икәнен белмәй инем әле. Һуңынан инде, минең йомош төшөп тә, хәл-әхүәл белешеп тә һөйләшкеләп торҙоҡ. Динә апай байтаҡ йылдар профком рәйесе булды, уға ниндәй генә үтенестәр, һорауҙар менән мөрәжәғәт итмәйҙәр ине.